Planerne om et nyt Bilkavarehus i Hjørring får nu flere handelstandsforeninger til at advare om, at konsekvensen kan blive butiksdød og fyringer: - Det er ret simpelt. Ifølge Bilka vil et nyt varehus omsætte for 120 millioner kroner dagligvarer, og 80 procent af omsætningen vil komme fra borgere i Hjørring Kommune. Det er altså 100 millioner kroner, som ikke havner hos de lokale butikker, for det er jo ikke sådan, at borgerne pludselig har 100 millioner kroner mere at bruge af, lyder det fra Tommy Høj, der er bestyrelsesmedlem i Hirtshals Handel & Erhverv. Ifølge ham vil konsekvensen blive, at flere forretninger vil lukke med fyringer til følge. Én million fra eller til betyder ikke meget for Bilka, men for en lokal købmand kan det være afgørende for overlevelse, lyder det. Og Tommy Høj bakkes op af Annette Jensen, der er medlem af handelstandsforeningen i Sindal: - Som udgangspunkt er jeg ikke imod en Bilka, for borgerne skal bare blive ved med at handle lokalt, men jeg ved, at mange af butikkerne her i Sindal er kede af udsigten til konkurrencen fra Bilka. Samtidig står vi i en situation, hvor vores Brugs nu lukker og siger, at en del af begrundelsen er udsigten til den store Bilka i Hjørring. Hjørrings borgmester Søren Smalbro (Venstre) er ellers begejstret nok ved udsigten til et Bilkavarehus. Han mener, at en by der har "de tre B'er": Bilka, Bauhaus og Biltema er godt kørende, siger han til TV2 Nord. Men den udtalelse giver man ikke meget for i Hirtshals: - Det er en meget forsimplet erhvervspolitik at føre på detailområdet, må jeg sige. Hvis man tror, at bare fordi man har tre megabutikker, så har man fat i den lange ende. Sådan er det ikke. Det her handler jo også om livet i gaderne og de små butikker i Lendum, Simdal og Mosbjerg, forklarer Tommy Høj. Den offentlige høring omkring Bilkaprojektet kører frem til midt i februar.

Referat:
Ifølge flere handelstandsforeninger vil et nyt Bilkavarehus i Hjørring koste både arbejdspladser og resultere i butikslukninger.